Man sterf toe hy gaan fietsryFoto: Netcare 911 ŉ Man, vermoedelik in sy 40’s, is Sondagoggend dood toe hy in Orient Hills in die Wieg van die Mensdom gaan fietsry het. Shawn Herbst, woordvoerder van Netcare 911, sê die man was deel van ŉ groep wat fietsgery het toe hy skielik ineengestort het. Paramedici is omstreeks 09:40 na die toneel ontbied. “Die man se mede-fietsryers het gevind hy is bewusteloos en het paramedici gebel om hulp te verleen,” sê Herbst. Op die toneel het paramedici kardiopulmonêre resussitasie toegepas en alles in hul vermoë probeer om die man weer by te bring. Dit was egter tevergeefs en die man is op die toneel dood verklaar. Herbst sê die omstandighede van die voorval en oorsaak van die man se dood sal ondersoek word.